Analýza politík a predkladanie správ

Stredisko monitoruje pokrok krajín pri dosahovaní krátkodobých výstupov dohodnutých v bruggskom komuniké. Dokumentácia všetkých členských štátov EÚ, Nórska a Islandu obsahujúca zhrnutie pokroku dosiahnutého v súvislosti s politikou bola vypracovaná a predložená Európskej komisii, ktorá predkladá odporúčania pre konkrétne krajiny na európsky semester. Na účely prípravy správy strediska o monitorovaní politiky v oblasti odborného vzdelávania (VET policy monitoring report) za rok 2014 pracovné skupiny diskutovali s členmi poradného výboru pre odborné vzdelávanie o účinnosti politík. Na internete boli zverejnené opisy národných systémov odborného vzdelávania (Descriptions of nationanal VET systems) 29 krajín vypracované partnermi v sieti ReferNet. Na marcové zasadnutie generálnych riaditeľov pre odborné vzdelávanie bol pripravený dokument zameriavajúci sa na odborné vzdelávanie v Írsku (Spotlight on VET in Ireland). Dokument s krátkym opisom odborného vzdelávania a prípravy v Litve (Vocational education and training in Lithuania – Short description) a dokument zameriavajúci sa na odborné vzdelávanie v Litve (Spotlight on VET in Lithuania) boli zverejnené na účely zasadnutia generálnych riaditeľov pre odborné vzdelávanie v novembri a konferencie predsedníctva o odbornom vzdelávaní. Stredisko uverejnilo správu o údajoch o odbornom vzdelávaní a príprave (On the way to 2020: data for vocational education and training).

Výstupy v oblasti spoločných európskych nástrojov, kvalifikácií a vzdelávania

Stredisko poskytovalo poradenstvo a expertízu v oblasti politiky pracovným skupinám na úrovni EÚ na podporu implementácie nástrojov EÚ. Štúdia strediska o kvalifikáciách na úrovni 5 EQF (európsky kvalifikačný rámec) a jeho analýza a prehľad deskriptorov úrovní NQF (národný kvalifikačný rámec) v európskych krajinách (Analysis and overview of NQF level descriptors in European countries) priamo prispeli k vykonávaniu EQF/NQF. Stredisko uverejnilo správu o kvalifikáciách v profesiách týkajúcich sa správy (The role of qualifications in governing professions and occupations). Uverejnila sa brífingová správa o príležitostiach a výzvach spojených s európskym kreditným systémom v oblasti odborného vzdelávania (ECVET). Europass zaregistroval 20,85 milióna návštev (14,8 milióna) a 10,16 milióna (8,3 milióna) životopisov vytvorených online. Pri pracovnej večeri s Európskym parlamentom sa diskutovalo o dosiahnutých výsledkoch a výzvach v súvislosti s európskymi nástrojmi. Stredisko uverejnilo správu o poskytovaní odborného vzdelávania (Renewing VET provision: Understanding feedback mechanisms between initial VET and the labour market). Na účely konferencie litovského predsedníctva o odbornom vzdelávaní bola vypracovaná brífingová správa o udržaní mladých ľudí vo vzdelávaní (Keeping young people in (vocational) education: what works?).

Vzdelávanie dospelých a prechod do zamestnania

O správe strediska týkajúcej sa návratu do práce (Return to Work – work-based learning and the reintegration of unemployed adults into the labour market) sa diskutovalo na konferencii litovského predsedníctva o odbornom vzdelávaní. Stredisko uverejnilo štúdie o výhodách, ktoré pre ľudí, organizácie a krajiny prináša odborné vzdelávanie v Európe (Benefits of vocational education and training in Europe for people, organisations and countries), a o výstupoch odborného vzdelávania v Európe pre pracovný trh (Labour market outcomes of vocational education in Europe). Štúdia strediska o validácii mimoformálneho a neformálneho vzdelávania v európskych podnikoch bola dokončená a zhrnutie bolo distribuované na spoločnom seminári strediska Cedefop a GR EAC, čo predstavovalo začiatok nadväzných opatrení na základe odporúčania Rady z roku 2012 týkajúce sa validácie. Na podporu Európskeho združenia učňovskej prípravy zorganizovalo stredisko konferenciu na vysokej úrovni o obnove odborného vzdelávania a prípravy na riešenie nesúladu zručností (Renewing vocational education and training to tackle skill mismatch – work-based learning and apprenticeship for all?).

Analýza zručností

Stredisko podporilo vytvorenie „panorámy zručností EÚ“, za ktorú preberie v roku 2014 plnú zodpovednosť. Ďalej uverejnilo prognózy dopytu a ponuky zručností v Európskej únie na rok 2013. V dokumente Cesty k obnove: tri scenáre týkajúce sa zručností a pracovného trhu na rok 2025 (Roads to recovery: three skill and labour market scenarios for 2025) boli zhrnuté hlavné zistenia. Uverejnila sa správa strediska o vyčíslení potrebných zručností v Európe (Quantifying skill needs in Europe – Occupational skills profiles: methodology and application). Ďalej bola uverejnená brífingová správa a dokument o zručnostiach pre Európu s nízkou emisnou stopou (Skills for a low carbon Europe). Údaje a analýzy strediska o nesúlade zručností prispeli k práci rady pre globálnu agendu v oblasti zamestnanosti Svetového ekonomického fóra a boli prezentované na samite o globálnej agende v Abu Dhabi v roku 2013.

Organizačný dosah

(Nezávislé) hodnotenie strediska za obdobie rokov 2007 – 2012 posudzovalo, či bola jeho práca v súlade s politikami EÚ a skúmalo efektívnosť a dosah, ako aj synergie so štyrmi ďalšími agentúrami EÚ. Vyzdvihlo sa v ňom, že: stredisko bolo veľmi úspešne pri vykonávaní cieľov stanovených v jeho zriaďujúcom nariadení a vo svete sa považuje za popredné centrum expertízy v oblasti kvalifikačných rámcov a zručností; práca strediska neduplikovala aktivity iných aktérov na európskej, národnej ani medzinárodnej úrovni; popularita jeho výstupov a stiahnutých produktov sa výrazne zvýšila; jeho podujatia mali vysokú kvalitu a spokojnosť účastníkov bola tiež vysoká; operácie boli nákladovo účinné. Stredisko používa systém merania výkonnosti, ktorý mu pomáha riadiť a hodnotiť dosah, efektívnosť a účinnosť. Zistenia strediska boli citované v 173 politických dokumentoch na úrovni EÚ (169). Administratíva strediska naďalej podporovala jeho fungovanie účinným a efektívnym spôsobom. Z prieskumu medzi zamestnancami v roku 2013 vyplynula spokojnosť zamestnancov s administratívnymi a podpornými službami.

Viac informácií na internetovej stránke www.cedefop.europa.eu (výročná správa a výročná správa o činnosti za rok 2013).